እስከአሁን እንዳየነው እየተሠራ ያለው የእሳት ማጥፋት ዘመቻ ነው እንጂ እስትራቴጂ ያለውና ቀጣይነት ያለው አጀንዳ የማስረፅ ሂደት አይደለም፡፡ “የመላው ኢትዮጵያ ጨዋታዎች” ወቅት ባህርዳር ከተማ ላይ ብሔር ተኮር መሳይ ግጭቶች የታዩ ሰሞን በትምክህተኝነት እና በጠባብነት ላይ ትንሽ ይነገርና ይረሳል፡፡ የሃይማኖት ፅንፈኛነት ጫፍ ረግጦ የደሴው ሼክ ኑር ይማም የተገደሉ ሰሞን በአክራሪነት ላይ ትንሽ ተብሎ እሱም ተረሳ፡፡ በሽብርተኝነት ላይም እንዲሁ…በህገ-ወጥ ስደትም ሆነ በሌሎች ጉዳዮች ላይ በተመሳሳይ ወረተኛ የሚያስመስሉ ስራዎች ብቻ ናቸው ሲሰሩ የከረሙት፡፡ በተለይ ደግሞ ለእዚህች ሀገር ከፍተኛ አደጋ እየፈጠረ በሚገኘው የሃይማኖት አክራሪነት አጀንዳ ዙርያ እየተሰራ ያለው ስራ በጣም አሳሳቢ ነው፡፡ የዋህቢያ ፅንፈኛ ቡድኖች የአክራሪነት አጀንዳቸውን ቀን ከለሊት እየለቀቁ ባሉበት ወቅት ያንን የተሳሳተ የአክራሪዎች አስተምህሮት በማጋለጡ ረገድ የመንግስት ኮምኒኬሽን ጉዳዮች ጽ/ቤት የሚሠራው ስራ ተመጣጣኝ አይደለም፡፡ ይህም ከፍተኛ አደጋ ነው፡፡ በአጠቃላይ አጀንዳ እየቀረፀ በቋሚት የሚሠራ ሌላ ተቋም የሚያስፈልግ ይመስላል፡፡ ጉባዔው ይህንንም ሊፈትሽ ግድ ይለዋል፡፡
